**Информација за обвезнике у смислу Закона о спречавању прања новца и финансирања тероризма, о примени члана 23. Закона о централној евиденцији стварних власника („Сл. гласник РС“, бр. 19/2025)**

У складу са чланом 23. Закона о Централној евиденцији стварних власника, од дана почетка примене овог члана 15. марта 2025. године, обвезник је дужан да при утврђивању стварног власника странке у складу са законом којим се уређује спречавање прања новца и финансирање тероризма, прибави податке о стварном власнику те странке из Централне евиденције стварних власника, која се води у складу са Законом о Централној евиденцији стварних власника („Службени гласник РС“, бр. 41/18, 91/19, 105/21 и 17/23) и упореди те податке са подацима које је прибавио применом радњи и мера прописаних законом којим се уређује спречавање прања новца и финансирање тероризма.

Уколико обвезник утврди да се подаци о стварном власнику странке разликују од података који су евидентирани у постојећој Централној евиденцији стварних власника, или да ти подаци нису евидентирани у тој евиденцији, дужан је да без одлагања обавести орган надлежан за вршење надзора над тим обвезником у складу са законом којим се уређује спречавање прања новца и финансирања тероризма и надлежни орган дужан је да на својој интернет страници објави списак Регистрованих субјеката о којима је обавештен.

Достављање обавештења надлежном органу и објављивање списка  на интернет страници, укључујући и податке о личности који су садржани у њима, врши се без сагласности странке и лица на које се то обавештење, односно списак односе.

Када се усагласе предметни подаци између обвезника и Регистрованог субјекта и када обвезник, поступајући са пажњом доброг  стручњака, утврди да су подаци у Централној евиденцији тачни и ажурни, о томе обавештава надлежни орган. Надлежни орган ажурира списак у складу са обавештењем обвезника.

Истичемо да је Сектор тржишне инспекције у складу са Законом о спречавању прања новца и финансирања тероризма („Службени гласник РС, бр. 113/2017, 91/2019, 153/2020, 92/2023, 94/2024, 19/2025), надлежан за надзор над применом овог закона од стране обвезника из члана 4. став 1. тач. 12) и 19) подтач. (3) и (4) овог закона, у складу са законом којим се уређује инспекцијски надзор, односно код:

* посредника у промету и закупу непокретности;
* правних лица, привредна друштва, предузетника и физичких лица која на основу законских овлашћења обављају делатност, односно послове:
  + промета или посредовања у промету, укључујући организовање и спровођење лицитација уметничких предмета, драгоцених метала и драгог камења и производа од драгоцених метала и драгог камења, ако се плаћања врше или примају у износу од 10.000 евра у динарској противвредности по званичном курсу Народне банке Србије на дан плаћања или више, без обзира да ли се ради о једној или више повезаних трансакција,
  + складиштења и чувања уметничких предмета или промета или посредовања у промету уметничким предметима, кад се ти послови врше у слободној зони, луци или складишту, ако се плаћања врше или примају у износу од 10.000 евра у динарској противвредности по званичном курсу Народне банке Србије на дан плаћања или више, без обзира да ли се ради о једној или више повезаних трансакција.

Сектор тржишне инспекције